b'\n_START_ARTICLE_\nMitja Zupan\xc4\x8di\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nZupan\xc4\x8di\xc4\x8d je leta 1962 diplomiral na ljubljanski BF in 1976 doktoriral na Gozdarski fakulteti v Sarajevu. Strokovno se je izpolnjeval na Dunaju (1967) in Poznanu (1970). V letih 1962\xe2\x88\x922000 je delal na Biolo\xc5\xa1kem in\xc5\xa1titutu Jovana Had\xc5\xbeija v Ljubljani, od 1982 kot znanstveni svetnik. Od 1982-1992 je bil direktor ZRC SAZU._NEWLINE_Zupan\xc4\x8di\xc4\x8d se je v znanstveno-raziskovalnem delu posvetil fitocenolo\xc5\xa1kim in fitigeografskim razmeram gozdne vegetacije Slovenije, posebno \xc5\xa1e geobotani\xc4\x8dni povezanosti s srednjeevropskim, balkanskim in sredozemskim rastlinjem. Prou\xc4\x8deval je tudi vegetacijo smrekovih gozdov. Prispeval je k pripravi in izdelavi podrobnih in posplo\xc5\xa1enih vegetacijskih kart za znanstvene in aplikativne namene, posebej za gozdarstvo. V 80. letih 20. stoletja je bil glavni redaktor projekta Vegetacijska karta Jugoslavije. Do leta 2016 je bil glavni in odgovorni urednik znanstvene revije Folia biologica et geologica. Leta 1993 je postal izredni, 2000 pa redni \xc4\x8dlan SAZU. Slovensko botani\xc4\x8dno dru\xc5\xa1tvo ga je marca leta 2017 izvolilo za svojega \xc4\x8dastnega \xc4\x8dlana.'